Verkefnið byggir á ákvæði í menningarstefnu Borgarbyggðar um frumkvæði , sköpun og menningararf . Báðar stofnanir eru í eigu Borgarbyggðar og vinna að þessu verkefni þvert á fagsvið sín . Verkefnisstjórar eru Guðrún Jónsdóttir forstöðumaður Safnahúss og Theodóra Þorsteinsdóttir skólastjóri Tónlistarskólans . Á árinu 2018 tók markmið og textaval sérstakt mið af fullveldisárinu og horft var til ástar á landinu eins og hún kom fram í ljóðum skálda . Voru höfundar fulltrúar ýmissa tímabila . Árið 2019 lágu ljóð eftir Böðvar Guðmundsson til grundvallar . Á árinu 2020 verður unnið með ljóðasafn eftir Þorstein frá Hamri ( 1938 - 2018 ) , sem var eitt mesta skáld íslenskrar tungu og er þekktastur fyrir ljóð sín . Í vinnuhefti nemenda eru 37 ljóð , valin af Ástráði Eysteinssyni prófessor sem vann það verk af mikilli alúð . Fjölskylda Þorsteins veitti góðfúslegt leyfi til birtingar ljóðanna í þágu verkefnisins og Hólmfríður Úa Matthíasdóttir útgáfustjóri Forlagsins veitti verðmæta aðstoð . Uppskerutónleikar verkefnisins verða haldnir í áttunda sinn á sumardaginn fyrsta , þann 23. apríl 2020 kl. 15.00 , undir stjórn Theodóru Þorsteinsdóttur . Nokkrar myndir frá tónleikum verkefnisins .